SKRIFTLIG FORESPØRGSEL E-3483/01

af Christopher Heaton-Harris (PPE-DE) til Kommissionen

(17. december 2001)

Om: Støtte til Albanien

Der er en betydelig forskel mellem de forpligtelser, som EU indgik med hensyn til økonomisk støtte til Albanien, og de faktiske udgifter. Hvad er grunden til, at EU ikke har holdt sine løfter, og at planerne om for eksempel vejbygnings- og vandforsyningprojekter og oprettelse af fiskemarkeder er strandet? Hvad gør Kommissionen for at løse problemet?

Hvad er grunden til, at man i stedet for at bruge bistanden til fremme af den generelle økonomiske udvikling er gået over til at bruge den til at skabe betingelser for formelle forbindelser mellem Albanien og EU? Støtter Kommissionen stadig denne forskydning? Hvad gør den i benægtende fald for at rette op herpå?

Svar afgivet på Kommissionens vegne af Christopher Patten

(1. marts 2002)

Gennemførelsen af Fællesskabets støtte til Albanien er igennem de seneste år blevet udsat på grund af en række faktorer: den ustabile interne situation i landet, de albanske myndigheders begrænsede administrative kapacitet til at fungere som en egentlig modpart samt mangel på gennemførelse og håndhævelse fra Albaniens side af den lovgivning, der er nødvendig for gennemførelse af projekter (for eksempel ekspropriering eller fysisk planlægning af transport- og vandinfrastruktur).

Kommissionen foretager i øjeblikket en grundig undersøgelse af igangværende og planlagte projekter i Albanien. Denne undersøgelse kan betyde lukning af projekter og omprogrammering af projektaktiviteter og vil også omfatte projektet vedrørende et fiskemarked i Vlora.

En revision af Kommissionens vejprojekter blev foretaget i 1999. I denne forbindelse viste det sig, at nogle af vejbygningsprojekterne er faldet, dels fordi den albanske regering, i de vanskelige dage for tre år siden, ikke var i stand til at ekspropriere den fornødne jord, dels fordi nogle af de oprindelige design ikke var passende. For at forbedre situationen er kvalitets- og risikovurderingskapaciteten blevet styrket via ansættelse af civilingeniører i delegationen. For at gøre noget ved det relativt svage institutionelle miljø i Albanien assisterer Kommissionen derudover landets regering med at udarbejde en udviklingsplan for landets vejnet og tilbød assistance til udarbejdelse af en trafiksikkerhedsplan for Albanien. Den samme kvalitets- og risikovurderingsmetode, kædet sammen med støtte til opbygning af institutioner, anvendes i vandsektoren. To af fem store vejprojekter blev afsluttet i 2001, mens de sidste tre afsluttes i første halvdel af 2002. Enhver, der for to år siden rejste fra Tirana til Durres, Rrogozhine eller Lushnje og i dag rejser på samme strækning, vil virkelig kunne mærke det fremskridt, der er sket.

Kommissionen træffer foranstaltninger til forbedring af indsatsen i Albanien. Ud over etableringen af Samarbejdskontoret EuropeAid i 2001 samt bestræbelser på at strømline procedurer, bl.a. via den store reform, som er undervejs i EF's eksterne bistandsprogram på verdensplan, planlægger Kommissionen at forstærke sin delegation i Tirana betydeligt for at opnå en forbedring i gennemførelsen. Ydermere har Kommissionen vedtaget (den 18. december 2001, efter en detaljeret analyse af situationen i landet) en ny, forbedret strategi for Albanien(1), som vil danne rammen om programmeringen og gennemførelsen af fremtidig EU-støtte.

EU-støtten i Albanien går til almindelig økonomisk udvikling. Støtten gives dog på en måde, så der lægges vægt på skabelsen af institutionelle rammer for en markedsøkonomi ved at befæste demokratiet og civilsamfundet, frem for alt opbygningen af en retsstat gennem en uafhængig dømmende magt, ved at støtte offentlig orden og kæmpe mod organiseret kriminalitet, bedrageri og korruption, ved at sikre landet en bæredygtig finanspolitik, ved at forbedre vigtige områder af den offentlige administration for at opnå et hensigtsmæssigt erhvervsmiljø og ved at støtte langfristet, bæredygtig udvikling gennem forbedring af uddannelse eller miljøbeskyttelse. På alle de nævnte områder er det målet at hjælpe Albanien til at gøre fremskridt mod Unionen, en aspiration, som i høj grad støttes af befolkningen i Albanien, og som er et vigtigt element i Unionens bestræbelser på at skabe vedvarende fred og stabilitet på Balkan.

(1) C(2001) 4394.